किससे क्षमा माँगू, उन माता-पिता से जिन्होंने मेरे सारे स्वप्न निर्ममता से तोड़ डाले या उनसे जिसने मुझे मात्र शरीर समझ मनचाहा उपभोग किया? नहीं सर नहीं,आप नहीं जानते बचपन से मैंने स्वप्न देखा था मैं डाक्टर बन कर दूसरों की पीड़ा हर रही हूं। वह स्वप्न मेरे जन्मदाता पिता ने भंग किया। आपने यह योजना दे कुछ अर्थो में मेरे उसी स्वप्न को पुनर्जीवित किया था। उन मानसिक, शारीरिक रूप से शोषित स्त्रियों को नया जीवन देना, कुछ वैसा ही लगा था जैसे मैं सचमुच मनोचिकित्सक बन, उनके कष्ट दूर कर सकती हूं। अब आप मेरे इस स्वप्न के साथ मुझे जीने दें सर। अब मेरा वापिस जाना असंभव है.............। पारूल हांफ सी उठी थी।